הוועדה המיוחדת למאבק בנגע הסמים, כנסת 17, פרוטוקול מספר 31, 2008-05-26 12:00

נסים זאב: צהריים טובים, בראשית דבריי אני מקדם בברכה את האורחים היקרים שלנו.

נסים זאב: ישיבה זאת היא ישיבה מאוד חשובה, קודם כל כדי ללמוד איך אנחנו יכולים יותר ויותר לפעול כדי למנוע מצב שאין לנו עליו כמעט שליטה.

נסים זאב: בכל פינה אנחנו רואים בני נוער שותים, מעשנים, וחושבים שהמשטרה יכולה לעשות הכל, אולי בכל רחוב נעמיד שוטר שיבדוק מי עכשיו שותה, ומאיזה מכולת קונים אלכוהול, או בקבוק ערק, השוק הוא שוק חופשי ואפשר לקנות בכל מקום ובכל חנות מכולת.

נסים זאב: מדי פעם אנחנו משפרים בחקיקה, מביאים הצעות שונות כיצד לאכוף את החוקים וליישם אותם, אבל אין מספיק כוח אדם.

נסים זאב: השאלה היא האם המטלה צריכה להיות רק על משטרת ישראל, או אפשר בעצם לחלק את זה גם על הרשויות המקומיות.

נסים זאב: הבאתי הצעה שאומרת, הרשות המקומית בכל עיר, בכל מקום, גם מועצות אזוריות, הן ואחריותן הן יחד עם משטרת ישראל לאכוף את מה שהמחוקק קבע.

נסים זאב: אי אפשר להטיל את זה על משטרת ישראל, כמובן שצריך שיתוף פעולה והבנה בין המשטרה לבין הרשות.

נסים זאב: כל אחד צריך לפעול כדי שלא יהיה מצב שהמשטרה והרשות יפעלו באותה שכונה, או באותם נושאים שמוצאים לנכון.

נסים זאב: חלוקת העבודה ככל שתתפרס יותר ותהיה מאוזנת, כך נוכל להגיע למוקדים ולנתונים יותר נכונים מבחינת הסטטיסטיקה.

נסים זאב: הנתונים מאוד מדאיגים, אני כבר לא מדבר על אלה ששותים, הנתונים מראים כמעט מחצית מבני הנוער, וכן בשנה האחרונה כל אחד רצה להתנסות בשתייה חריפה.

נסים זאב: אני מדבר על פתיחת תיקים במשטרת ישראל, מ-2002 ל-2007 הקפיצה היא במאות ואלפי אחוזים בין 17 תיקים ל-540 או 560 תיקים שנפתחו כנגד בני נוער.

נסים זאב: זה מראה שהמצב הולך ומחמיר, לא הייתי אומר שצריך לעשות סוף לבעיה, כי אני לא רואה אפשרות לפתור את הבעיה במלואה, אבל אולי לצמצם את הבעיה.

נסים זאב: כמובן שדרך ההסברה, דרך משרד החינוך שעושה מעל ומעבר כדי להעביר את המסרים החינוכיים הנדרשים לבני הנוער, כדי לא להגיע למצב של גמילה שזה כבר מצב קשה.

נסים זאב: להבדיל, זה כמו חולה שצריך אישפוז בבית חולים, זה אותו מצב.

נסים זאב: אנחנו צריכים לדאוג שהחולה לא יגיע לבית חולים וגם לא יגיע למצב של מחלה, שהוא יישאר בריא.

נסים זאב: אנחנו רוצים לראות את בני הנוער שלנו בריאים ושלמים בנפשם.

נסים זאב: נערים ונערות יקרים, צריך להבין שבעיית השתייה היא בעיה קשה, כמו שהשתייה חריפה גם הבעיה היא חריפה מאוד, צריך לעשות הכל כדי לא להגיע למצב של החרפה.

נסים זאב: אני רוצה להעביר נתונים שמונחים לפניי.

נסים זאב: אנחנו מדברים על בני נוער בגילאים 12-18 ששתו בשנה האחרונה משקה אלכוהולי, הנתונים מראים עלייה מאוד חדה, לא בגלל טקס דתי הם שתו, דהיינו, שתיית יין בקידוש של ליל שבת, או ביום שבת או בחגים, אלא שתו את השתייה כדי להתנסות בשתיית אלכוהול.

נסים זאב: מדובר על כמחצית מבני הנוער בגילאים 12-18, זה מצב מאוד מדאיג.

נסים זאב: 25% מדווחים שהשתכרו בפועל.

נסים זאב: זאת אומרת, זאת לא היתה שתייה כדי לטעם את המשקה, או לראות איך זה משפיע או לא משפיע.

נסים זאב: אלא השפיע בפועל על 25% שהגיעו למצב של שיכרות.

נסים זאב: העניין של מכירת משקאות משכרים לקטינים אסורה במדינת ישראל, בשנים האחרונות היתה החמרה בענישה.

נסים זאב: העונש על מכירת משקאות משכרים לקטינים הוא עד שישה חודשי מאסר, וקנס עד 12 אלף שקלים ו-900 שקלים.

נסים זאב: גם אסור לעודד או לשדל קטינים לשתות משקה שהוא משכר.

נסים זאב: בעל עסק שמוכר אלכוהול היום על פי החוק, או מי שעוזר או העובדים שלו, קודם כל כאשר בא מישהו לקנות צריך להציג תעודת זהות, כי אי אפשר לבוא לחנות ולומר אני נראה ילד גדול, קודם כל נבדוק את הגיל שלך.

נסים זאב: אם אתה מתחת לגיל 18, יש איסור על המוכר למכור את המשקה.

נסים זאב: אני אומר לבני הנוער, שאם יבואו לחנות והתבקשו על ידי המוכר להציג תעודת זהות, שלא ייראה להם דבר שהוא לא על פי חוק, או שזוהי דרישה מיותרת.

נסים זאב: היא דרישה שמעוגנת בחוק, והמוכר חייב לוודא שאותו הקונה הוא מעל גיל 18.

נסים זאב: העליתי הצעת חוק שאומרת לשתף את הרשויות המקומיות יחד עם משטרת ישראל.

נסים זאב: הייתי רוצה לשמוע את העמדה של האנשים בגלל שבני הנוער נמצאים פה.

נסים זאב: נשמע את הגברת גליה שחם שהיא מטעם משרד החינוך שתאמר את דברה.

גליה שחם: אני רוצה להודות על ההזדמנות שניתנה לנו להביא תלמידים מבתי הספר לישיבה בוועדה הזאת.

גליה שחם: אין עדות יותר טובה מאשר האנשים הצעירים שנמצאים כאן גם על המציאות שהם חשופים לה, גם על הקושי ואי אכיפה של החוק, ועל הפיתוי הגדול שקיים.

גליה שחם: גם התלמידים שנמצאים כאן שותפים לעבודה שלנו בתוך בתי הספר להתמודדות עם הנושא הזה של סמים אלכוהול וטבק.

גליה שחם: אני רוצה לומר שמילת המפתח היום בהתמודדות עם כל הנושאים האלה היא שותפויות.

גליה שחם: גם במפגש הזה כאן מסביב לשולחן יושבים כל השותפים שלנו לעבודה ולעשייה.

גליה שחם: אני רוצה לציין שנמצאים כאן נציגים מבתי ספר שונים.

גליה שחם: יש כאן נציגים מהתיכון מבקעה-אל-גרבייה.

גליה שחם: יש כאן נציגים מבית ספר רעות ירושלים, נציגים מבית הספר קשת בירושלים, ונמצאים כאן נציגים מבית הספר היובל באריאל שבהתראה קצרה ובשיתוף פעולה גם של בתי הספר וגם של הרשויות המקומיות הגיעו הנה.

גליה שחם: אשמח מאוד שניתן הזדמנות לתלמידים לספר ממה שהם מכירים.

גליה שחם: אני רוצה לומר שאנחנו במערכת החינוך משתדלים לעבוד ולשוחח ולהשפיע על נורמות ההתנהגות.

גליה שחם: כבוד היושב ראש, חבר הכנסת הרב נסים זאב, מצב של מחלה, ועל השתכרויות ועל התופעות השליליות.

גליה שחם: אנחנו משתדלים מגיל צעיר בעצם לסמן את הדרך הראויה ואת ההתנהגות הראויה.

גליה שחם: התחלנו השנה במסגרת תכנית כישורי חיים לחשוף את התלמידים באופן מחייב ומקיף לנושא של מניעת עישון כבר מגיל מאוד צעיר.

גליה שחם: אנחנו עוסקים בנושא של חומרים מסוכנים כבר בכיתה ב'.

גליה שחם: אנחנו עוסקים בנושא של עישון כפוי, מודעות בכלל למושג הזה של אתה קורבן לעישון סביבתי כבר בכיתה ג'.

גליה שחם: אנחנו עוסקים בכיתה ה' סביב ארועים כמו מסיבות, יחידת לימוד שעוסקת במסיבה וכל מה שקשור בה, אנחנו עוסקים בנושא של אלכוהול ועוד דברים רעים שיכולים להיות במסיבה.

גליה שחם: צריך להבין שעישון ושתייה אצל אנשים צעירים, זה בדרך כלל קשור מאוד לגורמים חברתיים, לרצון למצוא את עצמי, לרצון לגבש את מי אני, לרצון למצוא את עצמי בחברה.

גליה שחם: לעתים יש הרגשה שדווקא על ידי התנהגויות שליליות אפשר לפלס דרך בחברה יותר מהר.

גליה שחם: העבודה שלנו בניגוד לעבודת המשטרה היא עבודה פרו-אקטיבית.

גליה שחם: עבודה של המשטרה היא לאחר מעשה, אני חייבת לציין שבמהלך השנים האחרונות מאוד מהדקים קשר ועובדים ביחד, אף על פי שאין איסור בחוק על שתיית אלכוהול, הגענו בהחלט להסכמה לגבי טיפול משותף כשנתקלים גורמי המשטרה בבני הנוער שהם שיכורים או שותים או שיש איזשהו חשש להם.

גליה שחם: השותפים מאוד חשובים לנו אלה ההורים, לדעתי אין די מודעות.

גליה שחם: חלק מהעבודה שלנו עם ההורים זה להעלות את המודעות בקירבם לסיכונים שהילדים שלהם חשופים להם.

גליה שחם: ל"ג בעומר זה מקום של סיכון שהילדים חושבים שזה זמן שאפשר להתנסות בעיקר אלכוהול ועישון תופעות שקורות במדורות, הרבה פעמים ההורים רוצים לכבד את העצמאות של הילדים ולא נוכחים שם בשטח.

גליה שחם: אנחנו מאוד מעודדים הורים להיות נוכחים שם באירועים האלה שילדים מבלים את הבילוי החברתי שלהם.

גליה שחם: אני רוצה לציין כמה דברים שאנחנו עושים במהלך השבוע הזה במסגרת ציון של היום הבינלאומי ללא עישון.

גליה שחם: ביום חמישי יש לנו תחרות סיום, טקס של הענקת פרסים בתחרות ארצית של בתי ספר שעשו תכניות במניעת עישון.

גליה שחם: העבודה היא בשיתוף עם הרבה גורמים, התחרות, הטקס מתקיים באגודה למלחמה בסרטן.

גליה שחם: אנחנו מאוד מעודדים בתי ספר ליוזמות, יש מספר מועמדים לזכייה בתחרות הזאת.

גליה שחם: מעבר לזה, הכשרנו השנה 1,400 תלמידים כעמיתים, כמנהיגים צעירים שמובילים מסר, הם בעצם מובילי המסר לחברים שלהם.

גליה שחם: אני יודעת שיש פה קבוצה של שגרירים צעירים, הם מפתח תקווה עם אותה כוונה של חיזוק של מנהיגות ערכית מובילה בקרב תלמידים.

גליה שחם: ב-12 ביוני, וחשוב לציין, 22 בתי ספר בירושלים מקיימים אירוע בשוק מחנה יהודה.

גליה שחם: הם יעשו פעילות עם האנשים שבאים ביום חמישי לשוק, משהו שהם בחרו מתוך הפעילות שהם עשו בתוך בית הספר שלהם.

אתי בנימין: ביחד עם ההורים.

גליה שחם: ביחד עם כל הגורמים, ביחד עם גורמי העירייה, ביחד עם האגודה למלחמה בסרטן, יש הרבה שותפות, שהיא מילת המפתח.

גליה שחם: אני מזמינה את כולכם לארוע הזה, הוא ראשון, הוא בוודאי יהיה מיוחד.

גליה שחם: אני רוצה לציין שנמצאות איתי גם דגנית פלס שהיא המדריכה הארצית למניעת עישון, וגם פאטמה מנסור שהיא המדריכה הארצית למגזר הערבי שבאו גם והביאו איתם תלמידים למפגש החשוב הזה.

נסים זאב: האם מישהו מהתלמידים רוצה להתייחס?

גליה שחם: יש פה ארבע קבוצות שאני חושבת שכולם ירצו לדבר.

נסים זאב: נתחיל עם הקבוצה של פתח תקווה.

ורד – שגרירים צעירים: שתייה ועישון כל עוד נעשה בכמויות מועטות, זאת אומרת חד-פעמי בשביל החוויה, בשביל ההתנסות בקרב בני הנוער, אתם תופסים מזה דבר רע אם לא עושים את זה לאורך זמן, אלא בשביל התנסות חד-פעמית.

ורד – שגרירים צעירים: מעניין שיש עוד הרבה אנשים שעושים את זה.

ורד – שגרירים צעירים: מחברים שלי אני יודעת שזה לא דבר נורא כל כך.

ורד – שגרירים צעירים: אני בטוחה שכל בן אדם התנסה בדברים כאלה פעם אחת לפחות.

נסים זאב: אנחנו מדברים על אלה שהגיעו למצב של שיכרות 25% זה מאוד משמעותי, זה לא רק להתנסות ולראות איך זה נראה ואם זה טעים לחיך.

נסים זאב: אבל יש פה מצב של שיכרות שזה מצב מדאיג.

נסים זאב: אם זה חוזר על עצמו, אדם יכול להגיע למצבים שלא היה חושב ולא היה רוצה להגיע אליהם בסופו של דבר.

חיים גבע: לגבי אלכוהול ועישון יש לנו נתונים ששליש מבני הנוער שמתנסים בעישון הופכים אחר כך למעשנים, למכורים.

חיים גבע: לא צריך להתנסות פעם, פעמיים שלוש, אין מספר כמותי.

חיים גבע: אבל אחוז מאוד גבוה מאלה שמתנסים הופכים למעשנים ולכן מבחינתנו כל התנסות חד-פעמית יש בה סכנה של התמכרות לא רק שיכרות חד-פעמית אלא התמכרות לאורך זמן.

נסים זאב: כל התנסות חד-פעמית יש בה סכנה של ממש.

ידידה אריה: אתחיל בהתייחסות אליה שזו עבירה, התנסות, שתייה למי שפחות מגיל 18, בחוק זה עבירה.

ידידה אריה: נקווה שההתנסות אם תהיה, תהיה אחרי ולא בניגוד לעבירה.

נסים זאב: בגלל שאנחנו מדברים על הנושא של רישוי עסקים, הייתי רוצה לשמוע מה המשטרה חושבת על העניין.

נסים זאב: הייתי מבקש מהמשטרה את חוות דעתה בעניין, איך אתם רואים את השילוב של רישוי עסקים לרשויות המקומיות שהפקחים גם יקחו חלק בעניין הזה של הפיקוח.

ידידה אריה: אמנם אנחנו יושבים מול הרשויות המקומיות, אבל אנחנו מאוד ביחד.

ידידה אריה: נמצאים איתי היועצת המשפטית ונציג מהאבטחה.

ידידה אריה: כל הנושא של רישוי עסקים מתייחס לדברים מוסדרים.

ידידה אריה: לצערנו הנושא של פיצוציות כתופעה שהקימה את עצמה מבלי שמישהו הכווין אותה בשנים האחרונות בניגוד לחוק עזר עירוני, בניגוד לדברים נוספים.

ידידה אריה: ישבנו עם הרשויות המקומיות, עם משרד הפנים וניסינו לגבש דברים משותפים.

ידידה אריה: יש את חוק עזר עירוני שמגביל את השעות של פעילות עסק, וביקשנו שאכן זה יהיה.

ידידה אריה: אני משערת שאלחנן משי מעיריית תל אביב ירחיב את זה, כי אנחנו רוצים לקחת את המודל שהיה בתל אביב לפיילוט בכלל להגביל שעות של פעילות.

ידידה אריה: אדוני יושב הראש דיבר על הנושא של הבעיות הקיימות, הנגישות לנושא של אלכוהול וסמים זו אחת הבעיות שצריכים לצמצם אותה.

ידידה אריה: צריכים לתחום את הזמנים שאפשר בכלל למכור משקאות כאלה למבוגרים ולקטינים בוודאי שזה אסור.

ידידה אריה: הנושא של נגישות היא בעיקר בנושא של פיצוציות.

ידידה אריה: פיצוציות יכולות להיות במוקד בילוי, ויכול להיות פיצוציה בפני עצמה.

ידידה אריה: ההווי, חלק מהבילוי אצל הנוער זה ללכת למקום כזה ולשתות, או להשתכר או להשתמש בדברים מסוימים, כי זה נראה כביכול כחלק מנושא של בילוי.

ידידה אריה: ולגבי מה שאמרה הגברת גליה בנושא של שיתוף, אנחנו מנסים לעשות את הדברים של המניעה בנוכחות שלנו, ולא רק לאחר מכן לנושא שהמשטרה אמונה על הנושא של הטיפול בעבירה.

ידידה אריה: יש אפשרויות לנושא של מניעה בתחום הזה, של מכירת אלכוהול וכמובן נושא של סמים שעל פניו מאוד לא מוסדר.

ידידה אריה: אנחנו, יחד עם הרשויות המקומיות מנסים לראות איפה יש אפשרות בחוק להגביל על פי חוק עזר עירוני את הנושא של פיצוציות, שעות המכירה שלהם וכמובן במועדונים ששם ניתן לכל, אז הפיקוח שלנו יחד עם הנוער כמובן לא למכור לקטינים משקאות משכרים.

ידידה אריה: קיים שיתוף פעולה עם הרשויות המקומיות, וזה מתבצע ברחוב בנושא של פיצוציות, ובוודאי בנושא המוסדר ברישוי עסק של מועדונים ומקומות אחרים.

סימון אייזיק: אני רוצה לברך על הדיון הזה.

סימון אייזיק: אנחנו חושבים שזה דיון חשוב, להעלות את הנושא הזה לסדר היום הציבורי, כי אנחנו בהחלט רואים בתופעה הזאת של צריכת אלכוהול על ידי בני נוער כנושא שהוא מטריד ומדאיג.

סימון אייזיק: לעניין של מה בעצם המשטרה עושה, אנחנו פועלים בכמה מישורי עבודה.

סימון אייזיק: המישור הראשון שאנחנו פועלים בו כפי שציינה הגברת גליה שחם, אנחנו עובדים בנושא של מניעה והסברה בתוך מוסדות חינוך, ויש כל מיני פרויקטים שאנחנו עושים אותם היום ביחד עם מק"ם.

סימון אייזיק: כגון בית ספר בטוח, בית ספר בטוח משולב, כל מיני פרויקטים שנותנים לנו הסברה בתוך מוסדות החינוך.

סימון אייזיק: מעבר לזה, אנחנו עושים פעילות מאוד אינטנסיבית בנושא של אכיפת החוק.

סימון אייזיק: האכיפה הזאת נעשית בכמה מישורים.

סימון אייזיק: קודם כל אנחנו בודקים היבטי קניין רוחני.

סימון אייזיק: יש באותן פיצוציות תחליפי סם וגם משקאות אלכוהוליים שנמכרים באותם פיצוציות שהם אסורים לפי חוק.

סימון אייזיק: אנחנו פועלים גם בהיבט הזה עוד לפני שאנחנו בכלל מגיעים לקטין.

סימון אייזיק: מעבר לזה יש לנו מעורבות של משרד הבריאות.

סימון אייזיק: צויין כאן הנושא של תחליפי סם או חומרים שאינם מזוהים שזאת בעיה בפני עצמה.

סימון אייזיק: אמנם הנושא של הדיון כאן הוא נושא של אלכוהול וטבק, אבל הנושא שהוא מאוד מטריד, זה הנושא הזה של מכירת תחליפי סם וחומרים שאינם מזוהים בתוך פיצוציות.

סימון אייזיק: הכוונה היא לאותם כדורים או קפסולות שנמכרים באותן פיצוציות במיוחד מכוונים לבני נוער.

סימון אייזיק: גם במישור הזה אנחנו עושים פעולות רבות ביחד עם משרד הבריאות, ואנחנו תופסים מאות ואלפי כדורים בכל שנה.

סימון אייזיק: משמידים את חלקם, אנחנו תופסים אותם, יש כאן בעיה של זיהוי אותם החומרים, אבל זאת בעיה בפני עצמה.

נסים זאב: היום אין מגבלה חוקית, כי החוק היום מאפשר למשרד הבריאות להחליט יחד עם משטרת ישראל- -

סימון אייזיק: אני לא מתיימר לייצג פה את משרד הבריאות, אבל אני יכול להכווין אותך לפקודת הרוקחים סעיף 46, מקנה למשרד הבריאות סמכות לאכיפה, לבדיקה של אותם בתי עסק שנמכרים בהם חומרים שלא מזוהים ולא נמכרים באישור ובפיקוח של משרד הבריאות, ויש להם את הסמכות, השאלה היא מידת הפעלת הסמכות.

סימון אייזיק: אנחנו עובדים איתם בשיתוף פעולה, אנחנו עובדים גם היום על איזשהו יצירת מודל של עבודה בפיצוציות ורתמנו אותם למשימה.

סימון אייזיק: מישור העבודה הבא זה מישור של אכיפה.

סימון אייזיק: אכיפה כנגד אותם בעלי פיצוציות ובלי עסקים שמוכרים אלכוהול לקטינים.

סימון אייזיק: הכוונה היא לכך שאנחנו משתמשים בסעיף 193 לחוק העונשין, איסורי המכירה.

סימון אייזיק: וכן אנחנו פותחים הרבה מאוד תיקים, וכפי שציינת בתחילת הדיון יש עלייה של כ-100% על פני הנתונים של השנה הקודמת.

סימון אייזיק: אני רוצה להצהיר מעל במה זו, שבשנת עבודה נוכחית אנחנו אפילו הכנסנו את זה כאחד מהיעדים שלנו.

סימון אייזיק: זאת אומרת יחידות הנוער היום מוכוונות עבודה ועשייה בתחום הזה, לאכיפה בעבירה הזאת.

סימון אייזיק: כך שאני מקווה שבשנת עבודה הנוכחית אפילו נעלה יותר למספר העבירות שאנחנו נחשוף.

נסים זאב: האם המספר בעקבות החשיפה?

סימון אייזיק: זאת שאלה טובה בעניין הזה.

סימון אייזיק: העבודה הזאת היא עבודה יזומה.

סימון אייזיק: זאת אומרת, זאת עבודה שאנחנו צריכים להיערך אליה, זאת עבודה שאנחנו עושים לפני שאנחנו מבצעים אותה, פעולה של איסוף מודיעיני, כמובן שצריכים להציב את הבילוש,

סימון אייזיק: בלשי הנוער בלשי הסיור וכו' באזור הפיצוציות או המקומות לממכר אלכוהול.

סימון אייזיק: הפעולה שאנחנו עושים זו פעולה יזומה, זאת אומרת, לא נעשה לא יהיה.

סימון אייזיק: זאת לא עבירה שהיא עבירת תגובה בעקבות ארוע.

סימון אייזיק: ולכן העלייה הדרמטית הזאת במספרים בעצם מייצגת נתוני עשייה משטרתית יזומה.

סימון אייזיק: אני מקווה מאוד שבשנת עבודה נוכחית אכן נעלה במספר העבירות שאנחנו נחשוף בעבירות האלה.

נסים זאב: תופעה שאני מכיר, יורדים בני נוער מדי ערב, אחד מהמבוגרים קונה את הבקבוק, והוא בעצם מוזג לכל החבר'ה שהם קטינים.

נסים זאב: אין לך בעצם את מי לתפוס.

נסים זאב: בין המוכר לקונה יש שיתוף, אין בעיה.

סימון אייזיק: בעניין הזה יש הצעת חוק שעומדת היום על הפרק, אנחנו גם העברנו את התגובה למשרד לביטחון פנים והוא הנושא של איסור קניית או רכישת משקה משכר עבור קטין מכספו של הקטין.

סימון אייזיק: יש הצעת חוק שעומדת על הפרק, אני מקווה מאוד שהיא תיכנס לתוקף.

סימון אייזיק: הסתייגנו קצת מהנוסח של הצעת החוק, אבל בגדול אנחנו כן נדון בהצעה.

נסים זאב: אני חשבתי לומר שיהיה איסור לא רק אם זה מכספו של הקטין.

נסים זאב: בכל ערב המבוגר יותר קונה את הבקבוק ומוזג לכולם, אין שם גילאים ואין שם סדר.

סימון אייזיק: אנחנו מודעים לבעיה הזאת ולכן גם תמכנו בהצעת החוק כמובן בסייגים מסוימים של נוסח, אבל אני חושב שהצעת החוק הזאת יכולה לתת מענה גם לסיטואציה הזאת של בגיר אחראי שקונה עבור הקטין, אנחנו בהחלט מודעים לתופעה.

אלחנן משי: הנושא הזה מאוד מטריד בתל אביב.

אלחנן משי: למי שיודע בסופי שבוע אנחנו עוברים לפעילות מאוד מואצת שבסופו של דבר יש הרבה מאוד נפגעים באזורי הבילוי.

אלחנן משי: אין כמעט סוף שבוע שלא עולה איזה תקרית אחת או שתיים, אנחנו מאוד מוטרדים.

אלחנן משי: ישנן כמה בעיות בעניין הזה לגבי אלכוהול ועל הכדורים של תחליפי סמים.

אלחנן משי: לגבי אלכוהול יש לרשויות המקומיות בעיה קשה לגבי קטינים, לאור העובדה שקשה מאוד ליצור ראיות שמכרו משהו לקטין.

אלחנן משי: קטינים לא הולכים עם תעודת זהות.

אלחנן משי: לפקחים עירוניים אסור, החוק לא מתיר להם לדרוש מאדם להזדהות עם תעודת זהות, הוא חייב להזמין שוטר.

אלחנן משי: איסוף הראיות שמוכרים לקטין מאוד מסובך, יש גם בעיה בחוק לקחת קטין ולגייס אותו לעניין הזה שיקנה.

אלחנן משי: זאת אומרת, יש קושי מאוד גדול לאסוף, אלא אם כן במקרה מצליחים במארב, וזה באמת משהו שהמשטרה יודעת לעשות בתחום של מודיעין.

אלחנן משי: אם יש מקום שיודעים עליו, ניתן לתצפת אותו וניתן לראות.

אלחנן משי: באופן שיטתי והמוני זה עניין מאוד קשה לתפוס קטינים ולאסוף עליהם ראיות, במיוחד שהרשות המקומית מחוסרת סמכויות בתחום הזה של זיהוי.

אלחנן משי: דרך אגב, גם בוגר הם לא יכולים לבקש להזדהות, הם חייבים לעכב אותו ולקרוא לשוטר, זאת בעיה מאוד קשה.

אלחנן משי: הבעיה השנייה שהיא תופעה מתגברת וכבוד היושב ראש כבר הזכיר אותה, שבגלל העלות המאוד גבוהה של אלכוהול במועדונים, אנשים באים למקומות הבילוי עם האלכוהול גם צעירים וגם יותר מבוגרים, פותחים את הבגאז' ונכנסים למועדונים כבר מתודלקים.

אלחנן משי: זאת גם אחת הסיבות שיש הרבה מאוד אלימות בכניסה למועדונים.

אלחנן משי: זאת אומרת, הם נכנסים למועדון, חלקם כבר שתויים ברמה כזאת או אחרת.

אלחנן משי: היום אנחנו לא מוצאים פתרון טוב איך למנוע את הדבר הזה, אבל הוא לא מיוחד לקטינים, קטינים אין להם מכוניות, אבל זאת בעיה שקיימת במרחב העירוני.

אלחנן משי: הדבר השלישי שמטריד אותנו מאוד אליו מצאנו פתרונות לא רעים והוא הסיפור של מכירת חומרים נרקוטיים לסוגיהם, כדורים, תחליפי כדורים, גאז צחוק וכדומה.

אלחנן משי: היו תופעות שהיית רואה ליד מועדונים שמחזיקים בלון כזה של רופא שיניים מנפחים בלונים ומוכרים את זה, אלה רווחים עצומים של אנשים שקרובים לעולם התחתון או בגלגול ראשון או בגלגול שני.

אלחנן משי: אנחנו פיתחנו מודל להילחם בחלק מהדברים שהרשות יכולה ויחסית בהצלחה מאוד גדולה.

אלחנן משי: הנושא הראשון, אנחנו נכנסים לפעילות להגבלת אפשרות למכור אלכוהול בפיצוציות לאחר השעה אחת עשרה בלילה בערך.

אלחנן משי: אזורי הבילוי מתחילים להתעורר לא לפני השעה שתים עשרה, כך שזה בהחלט סביר.

אלחנן משי: אנחנו רוצים להיכנס לפעילות של איסור מכירת אלכוהול אחרי השעה אחת עשרה.

אלחנן משי: זה עמד למבחן משפטי בהרצליה ונמצא ככלי יעיל העירייה במסגרת הסמכות לתת היתר לילה, יכולה להגביל את זה כי הפיצוציות צריכות להיסגר בשעה שבע או תשע בערב, כך שלגבי הארכת היתר הלילה בהחלט יש לעירייה סמכות להגביל מכירה, אנחנו מקווים שזה יוכל לצמצם קצת.

נסים זאב: מה הבעיה לאותם בני נוער לקנות אחרי השעה אחת עשרה?

אלחנן משי: אין לנו פתרון מלא, הוא יכול גם ללכת בדרך ולעבור בתחנת דלק ולקנות.

אלחנן משי: אנחנו מנסים לבדוק פתרונות, באזור הבילוי לצמצם קצת את כמות האלכוהול.

אלחנן משי: אנחנו לא מאמינים שזה פתרון כולל, אני אומר מהם הפתרונות שאנחנו מתחילים לנקוט בהם כדי לנסות לצמצם.

נסים זאב: אם יהיה פקח שימנע את כניסת האלכוהול לפאבים או למקומות בילוי - - -

אלחנן משי: לא נכנס לפאבים מכיוון שבעלי הפאב דואגים.

אלחנן משי: האלכוהול מצוי בפנים ומותר להם לשתות.

אלחנן משי: זאת אומרת, אנשים מבוגרים שיושבים בפאב זה העיסוק שלהם, הם שותים ולא חושבים שניתן למנוע את זה.

אלחנן משי: אפילו האנגלים במשך שנים אסרו מכירת אלכוהול אחרי השעה אחת עשרה בלילה, ביטלו את החוק הזה לפני שנתיים, ופתחו אלכוהול חופשי לכל אדם.

אלחנן משי: הם גילו שההגבלה יוצרת אלימות יתר, כי האנשים היו שותים לקראת שעת הסגירה בכמויות עצומות והיתה השתוללות ברחובות.

אלחנן משי: הם הגיעו למסקנה שעדיף לפזר את זה כל הלילה.

אלחנן משי: לגבי אלכוהול לבוגרים במועדונים, בעלי המועדונים מפקחים על זה, יש להם כל כך הרבה מה להפסיד שאנחנו מאמינים שהם שומרים, הם בכלל לא נותנים לקטינים מתחת לגיל 20, 21 להיכנס, כך שיש ביקורת.

אלחנן משי: הדבר השני שאנחנו עושים וגם הוא בהצלחה, מכיוון שלגבי מכירת הכדורים למיניהם יש קושי לזהות אם זה סם או לא סם ולוקח זמן, לכל עסק שנתפס ושמוכר כדורים אנחנו מייד מבטלים לו את הרשיון, מוציאים לו צו סגירה מינהלי, וזה כלי מאוד דרמטי.

אלחנן משי: הכדורים האלה הם חומרים לא מזוהים שנותנים אותם לאנשים לצרוך.

אלחנן משי: אין עליהם יצרן, אין תחולה, אף אחד לא יודע מי עשה אותם, ומבחינתנו זה מזון מסוכן שאסור למכור.

אלחנן משי: וברגע שמוכרים, אנחנו יודעים מהשיחות עם בעלי עסקים, זה מה שמפחיד אותם היום.

אלחנן משי: כי זה לא מלחמה בחתול ועכבר, זה פשוט שומט לו את כל הפרנסה, ובמקביל מערכת הפיקוח מתיישבת עליו מאוד חזק על כל מה שקשור לשעות פעילות והוצאת סחורה.

אלחנן משי: הם תוך שבוע באים מבקשים ומתחננים שיחזירו להם את הרשיון, והם מתחייבים וחותמים על תצהיר עם עורך דין, מצאנו שזה כלי מאוד חזק.

אלחנן משי: הדבר השלישי שאנחנו עושים, כל מקום שבו המשטרה מודיעה לנו שעסק הזה עבר על החוק, מכר אלכוהול לקטינים, אנחנו מייד מתחילים בהליך של ביטול הרשיון.

אלחנן משי: כפי שאמרתי, זה שובר את חוקי המשחק כי זה פוגע להם בפרנסה, ולכן הם בדרך כלל מאוד חוששים מזה.

אלחנן משי: הדבר האחרון, כל נושא המכירה מבחוץ של אלכוהול, גם תופעה שהרוכלים מוכרים אלכוהול או גז צחוק, לרשות יש כלים יותר חזקים מאשר למשטרה, כי זה מוגדר כרוכלות, חוק רישוי עסקים נותן לרשות כלים מאוד חזקים להחרים את הסחורה בשיתוף עם המשטרה.

אלחנן משי: בתל אביב כמעט חיסלנו את תופעת גז צחוק שפעם היתה מכה אמיתית.

אלחנן משי: אנחנו מאמינים שבכלים האלה יחד יש יכולת לצמצם את העניין הזה, אם כי תמיד יישארו אותם מקומות שצעירים ימצאו את השכן שיקנה או המכולת השכונתית שלא נעים לו לקנות, ושהוא קונה לאבא ולוקח אותו איתו, הסל הזה יש בו כדי ליצור מסר לצמצום המכה הזאת של האלכוהול.

אלכס מילר: אדוני היושב ראש, בנושא הזה הגשתי מספר חוקים, חלק מהם כבר עברו לדיון בוועדות.

אלכס מילר: גם נציגי המשטרה היו שותפים לקידום ולנוסח של אותן הצעות חוק.

אלכס מילר: לפני מספר חודשים הקמנו ועדה שהיתה אמורה לדון על היקף הבעיות של מכירת האלכוהול בקרב הצעירים.

אלכס מילר: לבטל מכירה של אלכוהול משעה מסוימת אני לא חושב שזה יפתור את הבעיה, כי בסופו של דבר ימצאו דרך איך לאכוף את הנושא הזה.

אלכס מילר: היום בצהריים אפשר לקנות, אני חושב שכמעט בכל מקום מחזיקים אלכוהול ואין היום בעיה לקחת את זה ולשים את זה באוטו ואחר כך להשתכר.

אלכס מילר: אני כן חושב שנכון היום לבוא ולקבוע מדיניות חד-משמעית בנושא של מתן אישורים לפתיחת קיוסקים שהם צמודים לאותם מועדונים.

אלכס מילר: אין שום זכות לאותו קיוסק להיות פתוח שעובד אך ורק בשעות הלילה ובסופי שבוע.

אלכס מילר: הגיע הזמן שהמאבטחים יקבלו יותר סמכויות, כי גם אם היום מגיע אותו צעיר שנמצא במצב שהוא שיכור לחלוטין ורוצה להיכנס, לפי החוק היום מותר לו, אף אחד לא יכול למנוע ממנו.

אלכס מילר: ואם מונעים ממנו, אותו בעל מועדון נתבע על ידי החוק ומשלם קנס של 50 אלף שקלים.

אלכס מילר: אנחנו צריכים לראות איך אנחנו פותרים את הבעיה.

אלכס מילר: שלחנו איזשהו נוסח לשר לביטחון פנים שלוקח דוגמה מהחוק למניעת אלימות בארועי הספורט.

אלכס מילר: חשבנו שגם ראוי לנכון לקחת את הנושא של המועדונים ומקומות בילוי ולהרחיב את הנושא כמו שעשו בחוק למניעת אלימות וספורט.

אלכס מילר: אני חושב שנכון לתת יותר סמכויות לאותם מאבטחים שנמצאים במועדונים שיפעילו שיקול דעת מקצועי, יקבלו הדרכות מטעם משטרת ישראל, ויוכלו להגן על אותם הצעירים שבאים לבלות ולא רוצים להיתקל באנשים שהם באים במטרה להפריע, לפגוע וכו'.

אלכס מילר: אם אנחנו באמת רוצים לפתור את הבעיה, זה עניין של חינוך.

אלכס מילר: אם משרד החינוך רוצה להיות מעורב בנושא הזה ולהשפיע הוא חייב להרחיב את התכניות, הוא חייב להיות חלק מאותן מערכות שאחראים היום על מניעת האלימות וללמד את אותם צעירים איך הדברים האלה יכולים להשפיע על חייהם.

אלכס מילר: כמובן שהאחריות היא של משרד החינוך, כי אם בן אדם יודע מהן ההשלכות של כל צעד שהוא עושה, הוא יחשוב פעמיים האם כדאי לעשות אותו.

אלכס מילר: אני מאוד מקווה שנצליח לקדם את אותה חקיקה, ומקווה מאוד שהמשרד לבטחון פנים יתמוך ביוזמות האלה שאנחנו רוצים לקדם.

אלכס מילר: תודה.

נסים זאב: תודה רבה לך.

נסים זאב: חבר הכנסת אלכס מקדם מספר הצעות חוק, וראוי לשבח בעניין הזה באופן עקבי.

נסים זאב: אני מקדם בברכה את חבר הכנסת אחמד טיבי.

נסים זאב: למרות שהוא לא משתתף בדרך כלל, הוא רואה לנכון לבוא ולהשתתף בדיון המיוחד הזה.

אחמד טיבי: מתוך כבוד אליך ולתלמידים.

מיכאל גינקר: המרכז לשלטון המקומי יזם את הדיון, מכיוון שאנחנו רואים חשיבות רבה לנושא שעומד על סדר היום.

מיכאל גינקר: אני חושב שכל מי שיושב פה ומשתתף בישיבה מודע לקלות שבה בני נוער וקטינים רוכשים מוצרי טבק ואלכוהול.

מיכאל גינקר: לא הייתי שם בצד את הנושא של הטבק כי זה לא פחות חשוב.

מיכאל גינקר: אם לילד אין שום מחסום ואף אחד לא מפריע לו לקנות קופסת סיגריות, זה מ גדיל באופן מאוד משמעותי את הסיכוי והסיכון שהוא בשנים הבאות ואולי לכל החיים יהיה בין המעשנים ויהיה מכור.

מיכאל גינקר: שמעתי את הנתונים שמי שמתנסה זה בסיכון די גדול, מגדיל ב-30% סיכוי שהוא יהיה בקרב המכורים לטבק.

מיכאל גינקר: לגבי אלכוהול, בשנתיים האחרונות השתנה לרעה, זה לא רק בהקשר של המועדונים.

מיכאל גינקר: בערים קטנות וביישובים קטנים שאין בהם מועדונים, בני נוער קונים אלכוהול, גומרים בקבוק, קונים עוד בקבוק, זה יכול להימשך עד הבוקר ובעצם זה מוביל לכל מיני סיטואציות של קרבות בין חבורות רחוב, הרבה ואנדליזם, הרבה נזק לרכוש ציבורי, לספסלים, ניפוץ בקבוקים, מוקד 106 תפוצץ מהטלפונים של הקמת רעש.

מיכאל גינקר: אני לא אומר שזה רק עקב מכירת אלכוהול, מכירה חופשית בפיצוציות אבל חלק בזה יש.

מיכאל גינקר: אם נתמקד באכיפת החוק אני חושב שאנחנו נוכל לצמצם את התופעה באופן משמעותי.

מיכאל גינקר: לעובדי הרשויות המקומיות בעצם לפקחים יש רק זכות להיכנס לפיצוציה ולבדוק אם נמצא במקום השלט שמדבר על כך שחל איסור למכור אלכוהול וטבק לקטינים.

מיכאל גינקר: ביקשנו מכבוד היושב ראש לקדם את החקיקה שהזכרת בתחילת הישיבה, שמרחיבה את סמכויות הפקחים ונותנת לפקחים עירוניים סמכות להטיל עונש מינהלי לבעלי פיצוציות שמכירים את החוק.

מיכאל גינקר: בשלב זה אנחנו יודעים שרק משטרת ישראל היא הגורם העיקרי שיכול להשפיע, ואנחנו ביקשנו מהמשטרה להירתם באופן יותר חזק לנושא.

מיכאל גינקר: הוזכרו כאן עובדות של שיתוף פעולה, אני מודה בכך שאין שיתוף פעולה מספיק לנושא, צריך להגביר את שיתוף הפעולה, צריך להוציא ניידות משולבות, צריך לנקוט בכל מיני אמצעים על מנת לתפוס את מי שמפר את החוק באופן חצוף ביותר.

מיכאל גינקר: צריך לפרסם פעם בחודש קנס פירסום כך אנחנו ניצור פה אלמנט של הרתעה.

נסים זאב: השאלה היא איזה סוג של פקחים יהיו?

מיכאל גינקר: העניין של משרות וההכשרות - - -

נסים זאב: האם ברמה של אותם אלה שנותנים דו"חות חנייה.

מיכאל גינקר: לבנות את המנגנון מחדש.

מיכאל גינקר: קודם שאנחנו נקבל סמכות של אכיפה בנושא.

מיכאל גינקר: אבל ללא משטרה גם עם הסמכות הזאת אנחנו לא נוכל לעשות, כי אנחנו לא מציבים סמויים.

נסים זאב: לרשויות יש בעיה של כוח אדם, אם זה יהיה במסגרת התקנים הקיימים ברשויות תהיה בעיה, אלא אם כן יהיה כפי שאמרתי.

מיכאל גינקר: יכול להיות שבשלבים העתידיים נצטרך לפנות לכל מיני גורמים על מנת לחשוב איך אנחנו פותרים את הבעיה גם של התכנים גם של התיקצוב וגם של המשאבים הנדרשים לנושא.

נסים זאב: בזמן שיעבור בקריאה ראשונה תצטרכו לתת את המענה בעניין הזה.

נסים זאב: זאת אומרת, כשאנחנו מעבירים סמכות לרשות המקומית, איזה סוג של פקחים ואיזה סוג פיקוח יהיה, זה מאוד חשוב.

אתי בנימין: לצערי, בשנים האחרונות נושא האלכוהול והסמים הפך להיות חלק מתרבות הבילוי של הילדים שלנו.

אתי בנימין: אמנם המשטרה עושה עבודה יפה בנושא, אבל זה לא מספיק.

אתי בנימין: כולם מדברים על פיצוציות, פיצוציות.

אתי בנימין: חברים יקרים, האלכוהול לא נ מכר רק בפיצוציות, האלכוהול לא נמכר רק סמוך למקומות הבילוי של הילדים.

אתי בנימין: היום אפשר להיכנס כמעט לכל סופר ולקנות את האלכוהול.

אתי בנימין: כמעט לכל סופר, כמעט לכל מכולת שכונתית יש אפשרות לקנות את האלכוהול בלי פיקוח, בלי בעיה, בלי שלטים שאסור למכור ומותר למכור, אין שום בעיה עם זה.

אתי בנימין: כל אחד יכול לקנות אלכוהול.

אתי בנימין: אנחנו לא יכולים לומר בסדר, אנחנו מתמקדים בפיצוציות, אנחנו צריכים לאכוף את החוק כל הזמן, עשרים וארבע שעות ביממה על כולם, גם בפיצוציות, גם במכולות השכונתיות, גם בסופר, גם בכל מקום.

אתי בנימין: אז נכון שהמשטרה עושה עבודה, ונכון שהם עושים את עבודתם בעיקר בשעות הבילוי של הילדים, אבל צריך לתת יותר סמכויות גם לפיקוח העירוני שייכנסו גם למקומות האחרים.

אתי בנימין: אי אפשר להתמקד רק בפיצוציות, שם לא נפתור את הבעיה.

אתי בנימין: כהנהגת הורים ארצית הקמנו ביחד עם המשטרה בשנים האחרונות יותר ויותר סיירות הורים בכל עיר ועיר.

אתי בנימין: הורים שיוצאים בערב, למקומות הבילוי של הילדים שלהם, לא פעם הם מוצאים את הילדים בשעות הקטנות של הלילה מוטלים בכיכרות אחרי ששתו ועישנו.

אתי בנימין: אני יכולה להעיד שלפחות 10 כאלה מגיעים כל יום בכל עיר, לפחות בערים הגדולות בסופי שבוע לחדרי מיון, אחרי שהם שתו ועישנו ונמצאו זרוקים בכיכרות, והמשטרה יכולה לאמת את הנתונים שלי.

אתי בנימין: אנחנו כן מעלים המודעות בעיני הורים, אנחנו מוציאים אותם לשטח, שיראו איפה הילדים שלהם מבלים ואיפה הם מסתובבים.

אתי בנימין: המועדונים גם של הצעירים וגם של הבוגרים יותר נפתחים רק ב-12 בלילה, כאשר לפני כן הילדים כבר עומדים בחוץ, מתפתחת בחוץ אלימות, הם נכנסים מתודלקים למועדון.

אתי בנימין: שלא נתבדה, גם בתוך המועדונים האלה מוכרים.

אתי בנימין: אבל נצא מנקודת הנחה שלא מוכרים בתוך המועדונים האלה אלכוהול, הילדים כבר נכנסים שתויים.

אתי בנימין: בירושלים פרלמנט תלמידים שעובד כבר ארבע או חמש שנים ששותפים לו תלמידי חטיבות הביניים בעיר.

אתי בנימין: תלמידים שעושים עבודה נפלאה, נמצאים פה תלמידי בית ספר רעות ותלמידי בית ספר קשת מירושלים ששותפים לפרוייקט, שעושים את העבודה בתוך בית הספר, שיוצאים לקניונים, שמסתובבים במקומות הציבוריים ומשכנעים את האנשים ומשוחחים עם האנשים להפסיק לעשן, שמחלקים סטיקרים, שמעמידים דוכני החתמה ברחובות, עושים פעילות נפלאה בנושא הזה.

אתי בנימין: אני חושבת שצריך להעתיק את הפעילות הזאת בכל הארץ.

אתי בנימין: וכפי שאמרה גליה, ב-12 ביוני כ-500 תלמידים יגיעו לתוך שוק מחנה יהודה, לעשות דוכני החתמה, לעשות פעילות יפה נגד העישון, כאשר בשבוע שקודם לתאריך הזה תהיה פעילות ודרך רדיו ירושלים אנחנו קוראים לכל בעלי העסקים בעיר, לכל המפעלים בעיר להכריז על יום ללא עישון, לסגור את פינות העישון ביום הזה, ולשתף פעולה.

אתי בנימין: כל זה עבודה נפלאה של הילדים האלה, צריך לשמוע את אחד הילדים שיספר קצת על הפרוייקט ועל מה שנעשה בבתי הספר.

חיים גבע: אחד המודלים שעובדים מאוד טוב בעולם בהורדת שימוש בחומרים שונים אצל צעירים זה מבצעי אכיפה, זאת אומרת תרגילי עוקץ.

חיים גבע: זה שילוב עם בני נוער ששולחים אותם לקנות את אותם חומרים שאסור בעצם למכור להם אלכוהול, סיגריות בליווי המשטרה.

חיים גבע: עשו את זה גם בארץ, ברחובות, לפני חודשיים-שלושה, סגרו 17 מקומות כאלה שמכרו אלכוהול, היו בחור או בחורה צעירים בני 17 שהיו מלווים במשטרה, קיבלו תדרוך, הלכו ורכשו אלכוהול ומכרו להם אלכוהול, ואז המשטרה באה וסגרה את המקום.

חיים גבע: מבצעים כאלה פעם בכמה זמן בכל הארץ יעלו את רמת ההרתעה, זה משהו שעובד מיידי ומצוין, עובד טוב בכל העולם.

אורי אסטליין: הצגנו מסמך שהמספרים צריכים להבהיל כל אחד ואחד מאיתנו.

אורי אסטליין: אבל אנחנו צריכים לזכור דבר אחד, שתיית אלכוהול לצערי עדיין איננה עבירה.

אורי אסטליין: העבירה היחידה שקיימת בנושא הזה, זה נהיגה תחת השפעת אלכוהול.

אורי אסטליין: מצד שני, קיימת עבירה שמי שמוכר אלכוהול לקטין ולא בדק בציציות הוא גם יואשם.

אורי אסטליין: כשאני בודק לא את התיקים שנפתחו אלא את פסקי הדין שניתנו בבתי המשפט, מעט השערות שלי סומרות, אין בתחום הזה שום הרתעה.

אורי אסטליין: הדבר השני שאנחנו רוצים להזכיר, כתוצאה משימוש באלכוהול יש זרז, יש טריגר, יש מחולל פלאים של עלייה באלימות.

אורי אסטליין: כולנו קוראים את העיתונים, כולנו רואים את הטלוויזיה, רבותי לפעמים התוצאות של אלימות שנובעת משתיית אלכוהול הן בלתי הפיכות.

אורי אסטליין: יחד עם הרשויות המקומיות באמצעות המתאמים שלנו, גם אנחנו דוגלים בנושא של שותפיות, יחד עם השיטור המשולב שקיים בכמה ערים ועושה עבודה מצויינת ויחד עם סיירות ההורים, מנסים לשכנע את מי שצריך לשכנע, שהסמכויות שתינתנה לפקחים העירוניים תהיינה סמכויות עם שיניים, אם זה יעבור, אנחנו הרווחנו.

אורי אסטליין: מה שחשוב לנו היום זה לדעת שהנושא הזה הוא לא עסק פרטי של המשטרה, ולא עסק פרטי של הרשות למלחמה בסמים ואלכוהול, זה עסק של כולנו.

אורי אסטליין: ואם לא נדע להתייחס ולעמוד זה לצד זה, בסוף נמצא את עצמנו תלויים זה בצד זה וחבל.

אחמד טיבי: אני מברך על עצם קיום הדיון בנושא הזה, גם בנוכחות תלמידים.

אחמד טיבי: יש איסורים שהם איסורים על פי חוק, כמו האיסור למכור לקטינים אלכוהול או כרטיסי הגרלה, אמנם זה נושא אחר.

אחמד טיבי: אכיפת החוקים האלה היא לא ברמה הנדרשת, גם פסקי הדין שהאדון דיבר עליהם הם אמורפיים, חלשים, פייסניים ולא מרתיעים.

אחמד טיבי: אני בהחלט מסכים עם היוזמה של השלטון המקומי להרחיב ולתת סמכויות אכיפה גם לפקחים עירוניים באופן מינהלי.

אחמד טיבי: אני חושב שזה יסייע גם למשטרה שעושה עבודה חשובה בנושא, אבל היא לא צריכה סיוע מהאגפים באופן מינהלי כדי שהמסר יגיע וכדי שהתופעה הזאת של אלימות כתוצר לוואי של השימוש באלכוהול אולי תרד, אולי תיעצר, כי אנחנו עדים לגל גואה של אלימות גם בבתי ספר גם מחוץ לבתי ספר.

אחמד טיבי: הדבר החמור ביותר שאתה שומע שיש תופעות של שימוש בסמים או אלכוהול בתוך כתלי בית הספר, זה דבר חמור ביותר.

אחמד טיבי: לעתים יש תת דיווח על התופעות האלה.

אחמד טיבי: אני חושב שחברי הכנסת יכולים להתאחד מסביב לחוק או הצעת חוק שמטרתה להרחיב את הסמכות המינהלית.

אחמד טיבי: תודה.

עופרה בן מאיר: בהקשר להערה שנאמרה פה מהאגודה למלחמה בסמים, לשמחתי ובניגוד לעמדתך זה לא עבירה בחוק.

עופרה בן מאיר: הבעיה של אלכוהול היא בעיה כללית לא רק בקרב קטינים, כל מי שיושב כאן מודאג מהבעיה הזאת, אבל כשרוצים למגר רע צריך לעשות את זה בדרכים טובות ולא ברע גדול יותר.

עופרה בן מאיר: יש כמה פתרונות, למשל הצעת החוק שהוזכרה כאן ביוזמתה של המועצה לשלום הילד שבאה לאסור מכירת אלכוהול עבור קטין, לא רק לקטין אלא גם עבור קטין.

עופרה בן מאיר: דבר נוסף שקיים ולא הוזכר כאן יותר בתחום השיקומי ופחות בפאן המניעתי, אפשרות לפי חוק הנוער טיפול והשגחה שכבר יש מקרה של אלכוהוליזם קשה בקרב בני נוער, אפשרות להיכנס ולתת טיפול סמכותי לאותו נער על מנת לאפשר לו גמילה.

אלעד גולדנברג: אני מגיע מתחום של עבודת רחוב.

אלעד גולדנברג: מדברים פה הרבה על אכיפה, גם דיברנו על זה שמוכרים בכל מקום, אני באמת מסכים, זה לא רק בפיצוציות, יש מועדונים ופאבים שקהל היעד שלהם קטינים.

אלעד גולדנברג: הם מגיעים בפאב ויושבים בפאב, ילדי כיתה י', ראיתי את זה מתלמידים בכיתות בית ספר שאני מכיר שיושבים במקומות כאלה ושותים אז גם מהצד הזה.

אלעד גולדנברג: עבר פה כחוט השני בכל מה שאנשים אמרו שאכיפה כנראה לא יספיק, ובסוף מי שרוצה לצרוך צורך והסיבה שזה נמצא בכל מקום בגלל שיש מי שקונה את זה.

אלעד גולדנברג: דיברנו עד עכשיו בלבל של אכיפה שהוא חשוב, ואין ספק שחקיקה יצירתית ועבודה יצירתית של הרשויות המקומיות יכולה להקשות על ההשגה של החומרים האלה.

אלעד גולדנברג: אבל בסוף מי שמכור ומי שרוצה לצרוך ימצא את מה שהוא רוצה לצרוך.

אלעד גולדנברג: מכור מוצא תמיד את הסמים שלו, ונראה בעניין הזה שסם זה מענה לצורך, ואף אחד לא שותה מהילדים בני ה-14 וודקה או בירה בגלל שהוא אוהב את הטעם, זה בטוח לא טעים ועושים הכל בשביל למהול ולא להרגיש את הטעם.

אלעד גולדנברג: הגיע הזמן אולי בהקשר הזה לטפל בצרכים ולנסות להבין מה הם רוצים, מה הם צריכים.

אלעד גולדנברג: דיברו כאן על לחצים חברתיים, דיברו פה על דברים שקורים בתוך הבתים.

אלעד גולדנברג: על איזשהם דברים שנוער חווה בתוך גיל ההתבגרות שלו וצריך לקבל מענה לזה.

אלעד גולדנברג: המשרד לבטחון פנים לקח אחריות מאוד מקיפה גם בנושא אלימות וגם בנושא הזה שאנחנו מדברים בו כאן.

אלעד גולדנברג: נראה שהוא לא היחיד שצריך להוביל מהלך כזה, גם רשויות של חינוך וגם רשויות של רווחה צריכות לקחת יד הרבה יותר גדולה וחזקה בתוך העניין הזה ולעשות את העבודה בטיפול בצרכים.

אלעד גולדנברג: בצד אכיפה יצירתית ולא שבאמת נקדיש את מרבית הדיון רק לענייני אכיפה, בסוף יימצא פלח מאוד גדול שימשיך לצרוך.

נתי ביאלסטוק-כהן: גם אני מדבר בשם הנהגת ההורים הארצית.

נתי ביאלסטוק-כהן: אני רוצה רק להסב את תשומת הלב של כל האנשים שדנים פה שבדרך כלל חקיקה פועלת טוב כנגד אנשים שבדרך כלל שומרים חוק, ולא פועלת כל כך טוב כנגד אנשים שבדרך כלל לא שומרים חוק.

נתי ביאלסטוק-כהן: נתחיל עם שומרי חוק, עם מה שיש לנו כרגע, אם הזכרנו את הסופרמרקטים, שם אין אכיפה ואין שום הרתעה.

נתי ביאלסטוק-כהן: אני מניח שאם ייסגר פעם אחת סניף של סופרמרקט כל הסניפים ברשת לא ימכרו יותר אלכוהול לקטין בכלל אף פעם, משום שאנחנו עוסקים עם אנשים שהם בדרך כלל שומרי חוק, והפגיעה בהם קשה בהקשר הזה.

נתי ביאלסטוק-כהן: אני מוכרח לומר שאישית אני קצת מזועזע שצריך חקיקה שאוסרת על בגיר לקנות עבור קטין מכספו, מה זאת אומרת, זה לא ברור.

נתי ביאלסטוק-כהן: אני לא יודע מה קרה למערכת האכיפה, מה זה לא ברור?

נתי ביאלסטוק-כהן: חקיקה נדרשת לדבר הזה, אני מזועזע מהעניין הזה, לא כמליצה אומר את זה, אני פשוט נדהם.

נתי ביאלסטוק-כהן: בצד של האכיפה חייבת להיות גם הרתעה.

נתי ביאלסטוק-כהן: לא נהוג להזמין לכאן אנשים מהצד של המשפט, אבל אין ספק שגם הם צריכים להיות חלק מהשותפים כדי לטפל בבעיה הזאת.

נתי ביאלסטוק-כהן: אנחנו כארגוני הורים לצורך העניין וכהורים, יום יום אנחנו גם מנסים לחנך וגם מנסים להוות דוגמה, סיירות ההורים שמסיירים הם לא בתפקידים של שוטרים ולא בתפקידים של שופטים, אלא באמת בתפקידים של מחנכים שיוצאים לשטח הם לא באים מהמקום של השיטור אלא מהמקום של החינוך וחניכה נקרא לזה כך.

נתי ביאלסטוק-כהן: אין ספק שצריך במערכת החינוך לייצר יותר תכניות ולא תכניות רשות, אלא חלק מתכנית הלימודים, אחרת כשמנהל בית הספר בודק את העלות של תכנית כזאת מול תכנית מדעים, ואין לו יותר מדי משאבים, אז הרבה פעמים הוא יילך לתחומים שנראים טוב יותר ופחות יקרים.

נתי ביאלסטוק-כהן: תודה.

איריס פלורנטין: אני רוצה לומר משהו שהוא קצת פרובלמטי.

איריס פלורנטין: אחד הדברים המורכבים במדינת ישראל וזה עלה פה נורא ברור בדיון, העובדה שיש איזושהי רמה פרמסיבית לעניין של שתייה ובכלל שימוש בחומרים.

איריס פלורנטין: זה נתפס בסדר בחברה, זה נתפס כמשהו שאפשר לשלוט בו, זה נתפס כמשהו שאם השתמשתי לא בטוח שהפכתי להיות מכור.

איריס פלורנטין: דרך אגב, זה נכון אבל מי שהופך להיות מכור הוא מכור עד הסוף בצורה חמורה מאוד וקשה לו מאוד לחזור אחורה.

איריס פלורנטין: מי שמבין את זה מבין שמאוד מסוכן לשתות, כמו שמסוכן לעשן לפני כן, ולאחר מכן מסוכן להשתמש בסמים ואני לא סתם אומרת את הרצף הזה, כי מי שממשיך את הרצף מעישון שתייה לסמים, הוא ממשיך את הרצף עד הסוף והוא מכור, ואנחנו פוגשים אותו בסוף הרצף הטיפולי.

איריס פלורנטין: אני רוצה כן לדעת בבני נוער.

איריס פלורנטין: למדינת ישראל יש הרבה מאוד טיפול בבני נוער, אבל יש בעיה לכאורה מאוד פרוזאית ואולי לא פשוטה לנו.

איריס פלורנטין: בני הנוער לא חושבים שיש להם בעיה, לפחות לגבי הנושא של אלכוהול שהוא הנושא הבעייתי ביותר, לא כל כך מהר הופכים להיות אלכוהוליסטים, אני רוצה להגיד את זה מאוד ברור בחדר.

איריס פלורנטין: אפשר לשתות ואפשר לעשות נזק, אפשר לשתות ולעשות תאונה.

איריס פלורנטין: שותים ואלימים, אבל לא כל כך מהר הופכים להיות לאלכוהוליסטים, ומחר בבוקר כשקמים אולי עם קצת תחושה לא טובה, אפשר אחר הצהריים לקום והכל עבר.

איריס פלורנטין: אז זה נראה שהכל בסדר, לא מתמכרים כל כך מהר, ולכאורה בני הנוער חושבים שאין בעיה אז קשה מאוד להביא אותם לטיפול.

איריס פלורנטין: כמות בני נוער שבאמת אלכוהוליסטים וזקוקים לטיפול כפי שאנחנו מדברים על אנשים מכורים הוא קטן מאוד, לכן אני חושבת שצריך להיות ברור לכולנו ואנחנו מאוד מתחברים לנושא, שהטיפול היום בבני נוער בהיבט הוא נושא של ניצול לרעה של שתייה, ולהגיע לבני נוער במקומות שהם נמצאים ולמצוא איזושהי דרך שאנחנו מנסים להגיע אליה כדי להגיע לבני נוער בשלב שהם עדיין לא אלכוהוליסטים, אבל להבהיר שיש בעיה ולעשות משהו למרות שהם חושבים שאין בעיה ולא מוכנים להגיע אלינו לטיפול לחדרים.

איריס פלורנטין: ויש הרבה מאוד טיפול, אנחנו מנסים לעשות מאמץ להגיע עד הזירה שבני הנוער משתמשים בחומרים.

נסים זאב: תודה.

נסים זאב: הייתי מבקש לשמוע את בני הנוער.

אסתי – מביה"ס שגרירים צעירים: אני חושבת שכל הקטע של הסמים מתחיל מהקטע של לחץ חברתי.

אסתי – מביה"ס שגרירים צעירים: מי שלוקח סמים אז הוא כאילו יותר שווה בחברה, ואני חושבת שמשם צריך להתחיל לעבוד.

אסתי – מביה"ס שגרירים צעירים: ההורים צריכים להיות יותר מעורבים בכל העניין הזה.

אסתי – מביה"ס שגרירים צעירים: הם לא יודעים בכלל לאן הילדים שלהם הולכים.

אסתי – מביה"ס שגרירים צעירים: הם יכולים להגיד סתם שהם הולכים עם חברים והם יכולים ללכת ולעשן סמים ולשתות, וכך הם באמת לא יודעים.

אסתי – מביה"ס שגרירים צעירים: אני חושבת שהם צריכים להיות מעורבים בחיים של הילדים שלהם, ולא רק לדאוג לעבודה ולקריירה.

נסים זאב: את אומרת מנימה אישית שההורים לא מודעים.

נסים זאב: זה תיאוריה?

אסתי – ביה"ס שגרירים: ראיתי בטלוויזיה.

נסים זאב: אם יש מישהו או מישהי מבני הנוער שרוצה לספר על חוויה או הפקת לקחים, הייתי שמח לשמוע.

שחר - תלמיד: אם הילדים באמת ירצו לשתות או לעשן ההורים לא יוכלו לעקוב אחר הילדים שלהם בכל מקום.

שחר - תלמיד: זה לא ישנה הרבה, זה צריך לבוא מהילדים לא לעשן ולא לשתות.

נעמי – מביה"ס רעות: הכל עניין של חינוך.

נעמי – מביה"ס רעות: כמה שלא ינסו להגביל את המכירה, לדעתי הכל צריך להתחיל מבתי הספר ולהסביר כמה זה מזיק וכמה זה לא טוב.

נעמי – מביה"ס רעות: כמה שלא ינסו להגביל את זה, בסוף ימצאו איך לעשות את זה במקום אחר ובזמן אחר.

רעות – מביה"ס שגרירים צעירים: פגשתי ילדים עם בעיות של אלכוהול, ילדים בגילאי 13, 14 שלוקחים בקביעות אלכוהול ומכורים לאלכוהול.

רעות – מביה"ס שגרירים צעירים: לגבי מה שאמרו פה לחץ חברתי זה ממש נכון.

רעות – מביה"ס שגרירים צעירים: אמרת שצריך להתחיל את הטיפול לפני שמגיעים לסמים.

רעות – מביה"ס שגרירים צעירים: לפני שמגיעים ללא לקחת סמים, תעשו מה שאתם חושבים, אם החבר שלכם עישן זה לא אומר שאתם צריכים לקחת את זה.

רעות – מביה"ס שגרירים צעירים: ראיתי ילד, הוא אמר לי משהו, למשל ניסיתי חשיש, לא סבלתי מכאבי ראש, סחרחורת, לא היית מסוגל, ובמשפט לאחר מכן הוא אמר לי אבל אל תספרי למישהו אחר.

רעות – מביה"ס שגרירים צעירים: כל הקטע הזה חשוב להם, שניסיתי והחברים שלי יידעו שניסיתי ושאני לוקח סמים ואלכוהול ומעשן ועושה כל מיני דברים כאלה.

רעות – מביה"ס שגרירים צעירים: זה באמת מה שמשנה להם, מה שחושבים עליהם בחברה משם מתחילה הבעיה.

נסים זאב: אולי הגיע הזמן שהחברה תוקיע ותאמר לאלה שמעשנים שרואים בזה יתרון, להסביר בצורה חברית שלא מוסיף להם שום יתרון בחברה ואז זה ימנע יותר את אותם המשתמשים או אותם צרכנים.

חיים מייטליס: מאחר ואנחנו עובדים והחבורה הזאת לא דוגמה טובה כי זה נוער שאיתם לא צריך לעסוק בנושא הזה.

חיים מייטליס: אני עובד וקשור עם בני נוער ממגוון רחב של אוכלוסיות.

חיים מייטליס: הבעיה שלנו, ופה אני מתחבר למשפטים האחרונים שיושב ראש הוועדה, חבר הכנסת הרב זאב נסים הזכיר.

חיים מייטליס: דיברת אולי לא במשים שהחברה תוקיע אותם, פה נאמר חינוך.

חיים מייטליס: מישהו אמר כל מיני דברים שקשורים לנושא של חינוך.

חיים מייטליס: יש שני מישורים מרכזיים שלעניות ל דעתי יש מקום לפעול.

חיים מייטליס: אכיפה, וזה נעשה.

חיים מייטליס: לטעמי לעלות קומה באכיפה, היינו להגביר עונשים, לתת יותר סמכויות, אבל לעלות קומה אם לא שתי קומות, ממש לתת סמכויות לפקחים עירוניים לשומרי סף במועדונים למיניהם וכן הלאה.

חיים מייטליס: כמובן תוך בדיקה, אתה תתן סמכות לשומר סף הוא יכול לתת סתירה למישהו או לעשות דברים שלא בסמכותו, צריך לבדוק את זה ולהיזהר עם זה.

חיים מייטליס: יחד עם זאת, אולי שומר סף לא, אז פקח עירוני כן, שוטר כן, וכן הלאה.

חיים מייטליס: א.

חיים מייטליס: לעלות קומה בנושא אכיפה, ודבר נוסף וזה הדבר המרכזי שרציתי לדבר עליו.

חיים מייטליס: ליצור תרבות בארץ, כשאני קורא פה בנתון של הרשות למלחמה בסמים, כתוב פה ש-84% מקרב בני הנוער יוצאי מדינות חבר העמים שותים, זה אומר שיש תרבות של שתייה אצל הנוער הזה.

חיים מייטליס: אני לא רוצה להתייחס ישירות לנוער הזה, כי אני קורא פה מה שכתוב פה.

חיים מייטליס: ליצור במדינת ישראל תרבות אנטי אלכוהולית, אנטי סמים.

חיים מייטליס: תרבות מתחילה מראש הממשלה.

חיים מייטליס: מה הכוונה, שראש הממשלה יקים ועדה שצמודה אליו ויתן לה סמכויות.

חיים מייטליס: יכול להיות שהאגודה או הרשות למלחמה בסמים ואלכוהול, לקחת את הרשות הזאת ולתת לה יותר סמכויות, יותר תקציבים.

חיים מייטליס: לאגם את משרדי הבריאות חינוך פנים וליצור איזושהי תרבות.

חיים מייטליס: לעשות ישיבת ממשלה פומבית וחופשית כדי שהעיתונות תוכל להיכנס.

חיים מייטליס: ישיבת מליאת כנסת בעניין וישיבות מליאות כנסת בעניין הזה וכן הלאה וכן הלאה.

חיים מייטליס: שמשרד הפנים יאלץ את הרשויות להכין תכניות עבודה, שיצור איזושהי תחרות בין רשויות היכן שנמצאו הכי פחות, שמשרד החינוך יצור איזושהי תחרות בין בתי הספר במחוזות מאיפה שנמצא הכי פחות וכו' וכו'.

חיים מייטליס: במלים אחרות ליצור תרבות חדשה, דיברו על חינוך, דיברו על פעולות, דיברו על הורים.

חיים מייטליס: אגב, בין ההורים יש מקום ליצור תרבות, יש לנו טלוויזיה, ערוצים שונים, שם אני לא אגיד שמחנכים, יהיה מוגזם אם אומר את זה.

חיים מייטליס: יש פרסומות זו או אחרת, ליצור באמצעות הטלוויזיה שהילדים והנוער צורך טלוויזיה באופן כזה או אחר תרבות גם באמצעי התקשורת.

נסים זאב: תודה.

וואדי – תלמידה: אני רוצה לדבר על הנרגילה שהיא תופעה שלילית אצל הערבים ובכפר שלנו במיוחד.

וואדי – תלמידה: הנרגילה נפוצה אצל הערבים יותר מהסיגריות.

וואדי – תלמידה: לידיעתכם, עישון הנרגילה פעם אחת שווה לעשרה סיגריות, ואת הסכנה הזאת לא מכירים בני הנוער שהיא מאוד מסוכנת, הם עושים מה שהם רוצים ולא איכפת להם ממה שייגרם להם.

נסים זאב: אני מסכים איתך, היה חוק בנושא הנרגילה, כן יש מגבלה על עישון נרגילה.

חאלד שלוש: לדעתי, לגבי הנושא של גידול ילדים אנחנו מגדלים אותם כדי להתמודד עם סיכונים.

חאלד שלוש: דיברנו על אלימות ועל אלכוהול, העישון זה אחד הסיכונים שהילדים מתמודדים וגם ההורים.

חאלד שלוש: לדעתי, עד עד כמה שאנחנו יכולים לדבר על למנוע ועל לחוקק חוקים כדי למנוע, אנחנו לא נצליח למנוע את זה כי ממילא בצד השני יש עוד מפעלים ויש עוד כלכלה ויש עוד כספים שנכנסים לכיס המדינה.

חאלד שלוש: אנחנו צריכים לעזור לבני הנוער להתמודד עם הסיכון הזה, לחפש עוד אתגרים ולחפש עוד נושאים שיכולים לעניין את בני הנוער חוץ מהטבק.

חאלד שלוש: ברגע שבני הנוער יכולים להתמודד עם הסיכונים האלה הבעיה קיימת בחברה, אבל אנחנו יכולים למנוע את הסיכון מהילדים.

חאלד שלוש: זאת החובה של כולנו, ההורים יכולים לעזור לילדים, מנהל בית הספר, הרשות המקומית יכולה למנוע.

חאלד שלוש: אם נפעל בצורה הזאת נוכל להגיע לתוצאות.

עסאלי – עראבה: אני מברך אותך אדוני על קיום הישיבה הזאת, אני יודע שדווקא בנוכחות של תלמידים אם זה מהמגזר הערבי וגם מהמגזר היהודי.

עסאלי – עראבה: האמת היא שבמגזר הערבי אנחנו עדיין לא מרגישים את זה טוב בגלל שאנחנו עדיין בתחילת הדרך.

עסאלי – עראבה: אבל אם אנחנו בתחילת הדרך של שימוש בסמים וגם באלכוהול והתופעה עדיין לא הורחבה בבני הנוער הצעירים, אז נקדיש קצת, וגם אני פונה לארגונים השונים העמותות מהמגזר הערבי כדי לעמוד על הבעיה הזאת ולעקור את זה מהשורשים, נוכל לעשות זאת בשיתוף פעולה של כל הגורמים אם זה הממשלה, ואם זה ארגונים אחרים, וגם אם זה רשויות מקומיות.

עסאלי – עראבה: בהעדר נוכחות של מספר ראשי רשויות, אני מסתובב בהרבה ועדות פה וראיתי שראשי רשויות לא מופיעים פה דווקא בנוגע לבעיה כזאת שהיא כל כך חיונית וחשוב לדון בה, לא רק בזמן הזה אלא בהקדם האפשרי.

זוהר – ביה"ס רעות: צריך לעשות משהו כמו בארצות הברית, למשל איסור השימוש בפרוות, הם יצאו בקמפיין כזה נגד.

זוהר – ביה"ס רעות: אני חושב שצריך משהו כזה בישראל נגד עישון, שיראו את הסיגריה והאלכוהול בצד השלילי שלה, לא רק שיש פרסומות שזה מזיק, שיראו שיש אנשים שבאמת חושבים כך וזה לא רק הפרסומות.

פאטמה מנסור: אני מדריכה בבתי ספר הערביים, אני רוצה להתייחס לדברים של ראש מועצת עראבה.

פאטמה מנסור: לצערנו, התמונה היא יותר קשה במגזר הערבי.

פאטמה מנסור: אחוז הנוער המשתמש היום בסמים ובסיגריות הוא דווקא יותר קשה מאשר אצל יהודים מבחינת החוזים והמספרים הסטטיסטיים.

פאטמה מנסור: אולי נושא האלכוהול הוא פחות קריטי בגלל יישובים של מוסלמים, ויש תקנות פנימיות של איסור ומכירה בסופר-מרקט או בקיוסקים שפשוט זה בתרבות של כפר או עיר, כך שלא נהוג מהפאן המוסלמי הדתי.

פאטמה מנסור: מה שמדאיג עוד יותר, שהיום יש חופש בפתיחת בתי עסק של בתי קפה של נרגילות שהם המקומות היחידים של הנוער בכפרים ובערים הערביות שאין שם פיקוח בכלל.

פאטמה מנסור: ילד בן 12 יכול להיכנס להשכיר נרגילה ולעשן חופשי ואף אחד לא יגיד לו מלה.

פאטמה מנסור: ההורים לא נמצאים שם כדי שישמרו על הילדים האלה, בתי העסק האלה בלי רשיון, כך שיש מקום מאוד גדול ורציני לרשויות המקומיות שהשתמשו בחוק הזה בצורה רצינית יותר.

נסים זאב: אם הרשות לא אוכפת את פתיחת העסק בכלל, אז היא תמצא לנכון לאכוף את העניין הזה?

פאטמה מנסור: זה מה שמדאיג אותי.

פאטמה מנסור: אם הפיקוח יהיה על ידי הרשויות המקומיות, צריך גם להיות פיקוח עליון שהדברים האלה מתקיימים, כי יש הרבה דברים שהם עבירה על החוק בדברים קריטיים שלא נעשים.

סימון אייזק: הוזכר כאן על ידי הנציג של עיריית תל אביב הנושא של הסמכת פקחים לצורך אכיפת החוקים בהקשר למכירת אלכוהול ומכירת טבק.

סימון אייזק: אני רוצה להזכיר שבכל מגע עם קטין באשר הוא לפי חוק הנוער מחויב שיהיה אדם שמוסמך לעבוד עם נוער, מוסמך להיות חוקר נוער במשטרה.

אלחנן משי: עוד יותר מסבך.

סימון אייזק: כמובן הגנה על הקטינים, בהחלט רואים לנכון.

נסים זאב: לכן אמרתי שזאת בעיה לשלוח סתם פקחים כדי לאכוף.

נסים זאב: בזמן החקיקה אנחנו בהחלט נתייחס שיהיו אנשי מקצוע ולא סתם פקחים שנותנים דו"חות.

נסים זאב: אני חייב לסיים את הישיבה.

נסים זאב: אני רוצה להודות לכל בני הנוער שהשתתפו פה.

נסים זאב: זה מראה על גיבוש, על אחדות לפחות במאבק המשותף שלנו באוכלוסיות השונות נגד המגפה של שתיית אלכוהול וסמים.

נסים זאב: נעשה הכל כדי להביא את החקיקה בהקדם.

נסים זאב: זאת הצעת חוק שהעליתי לפני זמן מה וצריך לעבור כבר על שולחן הכנסת כדי להרחיב את המעגל, לתת יותר סמכויות.

נסים זאב: אני מקווה שבעזרת השם נמצא את הדרך.

נסים זאב: תודה רבה לכולם.